Solidariteit Beweging Toekomsberaad: Skep jou eie toekomsFlip Buys die voorsitter van die Solidariteit Beweging. Foto: Reint Dykema. Die Solidariteit Beweging hou op Saterdag 10 Oktober 2015 ŉ Toekomsberaad waar die Beweging se vyfjaar-toekomsplanne bekendgemaak sal word. Inge Strydom het met Flip Buys, voorsitter van die Solidariteit Beweging, oor dié geskiedkundige beraad gesels. Die Solidariteit Beweging se Toekomsberaad volg op die Krisisberaad, wat in Mei vanjaar plaasgevind het. Ons gaan nou oplossings vir die probleme wat by die Krisisberaad geïdentifiseer is, aankondig en bespreek. Die kern van die beraad is om planne bekend te maak waarmee ons saam ŉ vry, veilige en voorspoedige toekoms in Suid-Afrika kan skep. Die vraag wat ek die meeste teëkom, is “Watter toekoms het ons nog in Suid-Afrika?” Die antwoord wat ek die meeste gee, is: “Die toekoms wat ons self skep.” Die rede is eenvoudig: Ons toekoms is té belangrik om dit aan die regering oor te laat. Kies dus maar self – die toekoms wat die regering vir jou gee, of die toekoms wat ons sélf kan skep. Die planne wat ons by die beraad gaan aankondig, is nie bloot ŉ wenslys nie – dit is ŉ uitvoerbare werkslys. Die sukses van die planne hang boonop nie van die staat af nie. Die groot verskil is dus dat die Solidariteit Beweging se doelwitte vir 2020 onafhanklik van die staat is – ons aanvaar dus sélf verantwoordelikheid vir ons toekoms en moedig ons lede aan om dieselfde te doen. Boonop sal elkeen van hierdie planne binne ŉ tydperk van vyf jaar uitgevoer word. Ons toekomsplan behels verskeie aksieplanne op verskeie vlakke van die samelewing. Individue kan self kies by watter planne hulle betrokke wil raak, of dit nou by die bevordering van gemeenskapsveiligheid is, of by erfenisbewaring, onderwys, omgewingsake en talle ander gebiede. Meer besonderhede oor die onderskeie aksieplanne en hoe individue daarby kan inskakel, sal by die beraad aangekondig word. Bespreek nou jou sitplek! Besoek www.toekomsberaad.co.za.